Lassi Noponen

Lassi Noponen (s. 1963) on suomalainen yrittäjä ja yritysjohtaja. Noponen aloitti elokuussa 2023 elinkeinoministeri Wille Rydmanin erityisavustajana. 
Noponen on nimitetty Innovaatiorahoituskeskus Business Finlandin pääjohtajaksi 1.9.2024 alkaen viideksi vuodeksi. Nimitys herätti kritiikkiä, keskustelua Noposen taustasta ja poliittisista virkanimityksistä, koska Noponen oli häntä esittäneen ministeri Wille Rydmanin erityisavustaja. 
Loudspring ja Nocart.
Aiemmin Noponen on ollut Helsingin ja Tukholman pörssin First North -listalla noteeratun Loudspring Oyj:n (aiemmin Cleantech Invest Oyj) perustajaosakas sekä pitkäaikainen hallituksen puheenjohtaja ja toimitusjohtaja. 
Finanssivalvonta tutki Loudspringin pörssitiedottamista ja sen perustajien osakekauppoja Loudspringin porfolioyhtiö Nocart Oy:n ajauduttua vuonna 2018 taloudellisiin vaikeuksiin ja sittemmin konkurssiin. Noponen sekä muut Loudspring Oyj:n perustajaosakkaat myivät osakkeitaan juuri ennen Nocart Oy:n ongelmien esilletuloa. Lassi Noponen oli Nocart Oy:n hallituksen jäsen. Marraskuussa 2019 Finanssivalvonta päätti selvityksensä ja totesi päätöksessään, että asia ei anna aihetta muihin toimenpiteisiin.
Proventia, Neste ja muut osakkuudet ja hallituspaikat.
Ennen Loudspringia Noponen toimi yhdessä Veikko Lesosen ja yhtiökumppaneiden kanssa perustamansa Proventia Group Oyj (aiemmin Clean Future Technologies Oy) -nimisen aikaisen vaiheen ympäristö- ja hyvinvointiteknologiayhtiöihin keskittyneen sijoitusyhtiön toimitusjohtajana 2000-2006. Proventia Group oli ensimmäisiä puhtaaseen teknologiaan keskittyneitä sijoitusyhtiöitä maailmassa.
Vuonna 2008 Lassi Noponen luopui osakkuudestaan Proventia Group Oyj:ssä.
Aikaisemmin 1990-luvulla Noponen teki uraa Neste Oyj:n palveluksessa. Hän toimi aluksi yhtiön lakimiehenä ja IPR päällikkönä ja myöhemmin yrityskaupoista vastaavana päällikkönä, sekä Neste Chemicals toimialalla että Neste konsernissa, edeten Konsernin Controlleriksi ja yrityskaupoista vastaavaksi johtajaksi. 1999 Noponen siirtyi Evli Corporate Finance Oy:n yrityskaupoista vastaavaksi osakkaaksi. Lassi Noponen on vuonna 1995 perustetun ja vuonna 2000 myydyn teknologiaomaisuuden hallintaan keskittyneen Technosphere Oy:n perustajaosakas. Vuosina 2008 – 2016 Noponen toimi julkisesti noteeratun Incap Oyj:n hallituksen jäsenenä, varapuheenjohtajana sekä puheenjohtajana.
Koulutus ja asiantuntijatehtävät.
Koulutukseltaan Lassi Noponen on oikeustieteen kandidaatti Turun Yliopistosta sekä Master of Science (management) London Business Schoolista. Sotilasarvoltaan hän on reservin luutnantti ja hän toimi Reserviupseerikoulun oppilaskunnan pääsihteerinä kurssilla 193. Vuonna 1990 Euro Consulting Oy julkaisi Lassi Noposen eurooppaoikeuden alaan kuuluvan teoksen "Fuusiot ja haltuunotot Euroopan yhteisön kilpailuoikeudessa.
Noponen on vuonna 2008 nimitetty ensimmäisenä Cleantech Scandinavia Hall of Fameen virallisen perustelun ollessa: ”(Lassi Noponen on) esimerkillään näyttänyt, että suuret pääomasijoitukset kansainvälisiltä sijoittajilta Pohjoismaisiin puhtaan teknologian yrityksiin ovat mahdollisia. Masdar Cleantech Fundin pääomasijoitus WinWindiin oli virstanpylväs Pohjoismaisille start-up yhtiöille, jotka hakevat pääomaa kaupallistamisvaiheeseen. Kyseessä oli vuoden 2008 suurin puhtaaseen teknologiaan tehty pääomasijoitus, joka osaltaan nosti Pohjoismaat kansainväliselle puhtaan teknologian kartalle.
Lähteet.